Senatoarea liberală Steliana Miron a fost cea care a dat citire amendamentelor asumate de alţi doi parlamentari: Daniel Fenechiu, ex PP-DD, în prezent președintele Partidul Național Democrat, şi Răzvan Tănase, deputat neafiliat.

Potrivit iniţiatorilor „fumatul va fi permis în camere special amenajate, care să servească exclusiv fumatului şi activităţilor asociate fumatului, cum ar fi de exemplu consumul de cafea, băuturi calde sau băuturi răcoritoare“. Spaţiul public închis va fi redefinit, astfel: ”orice spaţiu accesibil publicului sau destinat utilizării colective, indiferent de forma de proprietate sau de dreptul de acces, care are un acoperiş, plafon sau tavan şi care este încadrat de pereţi de jur împrejur, indiferent de natura acestora sau de caracterul temporar sau permanent, cu excepţia spaţiilor cu destinaţie locativă”. Actuala lege, care a intrat în vigoare la jumătatea lunii martie, permite fumatul în spaţii care au acoperiş şi doar doi pereţi.

Președintele Executiv al Asociației Comercianților din Centrul Istoric al Bucureștiului, Octav Dură se arată însă sceptic, pentru că legea în forma actuală are susținerea largă a opiniei publice.

“Mi-e greu să cred că acest amendament/ proiect de lege va trece atâta timp cât tot acești deputați și senatori au votat prima lege antifumat. Sunt mai multe comisii prin care legea trebuie să treacă spre validare și evident votul final. Noi sincer nu înțelegem ce se întâmplă, atâta vreme cât acum două săptămâni a intrat în vigoare o lege și astăzi se discută modificarea ei”.

Pe de altă parte, reprezentantul comercianților din Centrul Vechi spune că legea care interzice fumatul în spațiile publice închise nu a speriat clienții. Vânzările sunt aproape la nivel similar cu cel de dinaintea intrării în vigoare a actului normativ.

“Ne așteptam ca cifra de afaceri să scadă cu 10% . În majoritatea locațiilor pe care noi le gestionăm, și a membrilor din organizație, nu se simt variații mari ale vânzărilor. Există excepții, ca de exemplu mall-urile, unde este un pic mai afectată cifra de afaceri. Ne așteptăm ca în viitor vânzările să rămână la același nivel”, adaugă la RFI Octav Dură, președintele executiv al Asociației Comercianților din Centrul Istoric al Bucureștiului